
注讬专讜讘讬谉 爪讘 注"讗 - 驻讬专讜砖 砖讟讬讬谞讝诇抓

诪讬 [讛讗诐] 讗诪专 专' 讬讜讞谞谉 讛讻讬 [讻讱] 砖讛诇讻讛 讻专' 砖诪注讜谉? 讜讛讗 [讜讛专讬] 讗诪专 专' 讬讜讞谞谉: 讛诇讻讛 讻住转诐 诪砖谞讛. 讜转谞谉 [讜砖谞讬谞讜 讘诪砖谞讛]: 讻讜转诇 砖讘讬谉 砖转讬 讞爪讬专讜转, 讗诐 讛讬讛 讛讻讜转诇 讙讘讜讛 注砖专讛 讟驻讞讬诐 讜专讜讞讘 讗专讘注讛 鈥� 诪注专讘讬谉 砖谞讬诐 注讬专讜讘 讘讻诇 讞爪专 诇讞讜讚, 讜讗讬谉 诪注专讘讬谉 讗讞讚. 讛讬讜 讘专讗砖讜 驻讬专讜转 鈥� 讗诇讜 注讜诇讬谉 诪讻讗谉 讜讗讜讻诇讬谉, 讜讗诇讜 注讜诇讬谉 诪讻讗谉 讜讗讜讻诇讬谉, 讜讘诇讘讚 砖诇讗 讬讜专讬讚讜 驻讬专讜转 诪专讗砖讜 诇诪讟讛 诇讞爪讬专诐! 讜诇砖讬讟转 专' 讬讜讞谞谉 诪讚讜注 诇讗 讬讜专讬讚讜 诇诪讟讛? 讜讛专讬 讻诇 讛讞爪讬专讜转 专砖讜转 讗讞转 讛谉!


讜诪砖讬讘讬诐: 诪讗讬 [诪讛 驻讬专讜砖] "诇诪讟讛" 鈥� 讻讜讜谞转讜: 诇诪讟讛 诇讘转讬诐, 讗讘诇 诇讞爪讬专讜转 讗诪谞诐 诪讜转专. 讜诪拽砖讬诐: 讜讛讗 转谞讬 [讜讛专讬 讘诪驻讜专砖 砖谞讛] 专' 讞讬讬讗 讘讗讞转 诪转讜住驻转讜转讬讜: 讜讘诇讘讚 砖诇讗 讬讛讗 讝讛 注讜诪讚 讘诪拽讜诪讜 诇诪讟讛 讘讞爪专 讝讜 讜讗讜讻诇, 讜讝讛 注讜诪讚 讘诪拽讜诪讜 讜讗讜讻诇!


讗诪专 诇讬讛 [诇讜]: 讗讬谉 诇讛讜讻讬讞 诪讘专讬讬转讗 讝讜 砖诇 专' 讞讬讬讗 诇注谞讬谉 驻讬专讜砖讛 砖诇 讛诪砖谞讛. 讻讬 讗诐 专讘讬 诇讗 砖谞讗讛 讘诪驻讜专砖 讘爪讜专讛 讝讜, 专' 讞讬讬讗 转诇诪讬讚讜 诪谞讬谉 诇讜? 讜讗诐 讗讬谉 讛讚讘专 谞讜讘注 诪谉 讛诪砖谞讛 注爪诪讛, 讗讬谉 诇讚讞讜拽 讜诇驻专砖 讘讛 讘讛转讗诐 诇讗诪讜专 讘转讜住驻转讗.


讗 讗讬转诪专 [谞讗诪专] 砖谞讞诇拽讜 讗诪讜专讗讬诐 讘讚讘专: 砖转讬 讞爪讬专讜转 砖讛讬转讛 讞讜专讘讛 讗讞转 讘讬谞讬讛谉, 讞爪专 讗讞转 注讬专讘讛 讘讬谞讛 诇讘讬谉 注爪诪讛 讜讻诇讬 讛讘转讬诐 讘转讜讻讛, 讜讞爪专 讗讞转 诇讗 注讬专讘讛, 讗诪专 专讘 讛讜谞讗: 谞讜转谞讬谉 讗讜转讛, 讗转 讛讞讜专讘讛 诇注谞讬谉 讝讻讜转 砖讬诪讜砖 讘砖讘转 诇讝讜 砖诇讗 注讬专讘讛, 讗讘诇 诇砖注讬专讘讛 鈥� 诇讗 转讛讗 专砖讗讬转 诇讛砖转诪砖 讘讛. 讜讟注诐 讛讚讘专, 讚讬诇诪讗 讗转讬 诇讗驻讜拽讬 诪讗谞讬 [砖诪讗 讬讘讜讗 诇讛讜爪讬讗 讻诇讬] 讛讘转讬诐 诇讞讜专讘讛, 讜讛专讬 讛讞讜专讘讛 诇讗 注讬专讘讛 讜讗住讜专讛 讛讜爪讗讛 讝讜. 诪讛 砖讗讬谉 讻谉 讘讞爪专 砖诇讗 注讬专讘讛, 砖讻讬讜谉 砖讗讬谞谞讛 讬讻讜诇讛 诇讛讜爪讬讗 讞驻爪讬诐 诪谉 讛讘讬转 诇讞爪专 讛专讬 讗讬谉 讗讬住讜专 诇讛讜爪讬讗 讞驻爪讬诐 诪讛讞爪专 注爪诪讛 诇讞讜专讘讛, 讜讗祝 讗讬谉 诪拽讜诐 诇讞砖砖.


讜讞讬讬讗 讘专 专讘 讗诪专: 讛讞讜专讘讛 讛讝讜 砖讬讬讻转 讗祝 诇讞爪专 砖注讬专讘讛, 诪砖讜诐 讻讱 砖转讬讛谉 讗住讜专讜转. 讜讗诐 转讗诪专 砖诪砖讜诐 讻讱 砖转讬讛谉 转讛讬讬谞讛 诪讜转专讜转 讘讞讜专讘讛, 讗讬谉 讛讚讘专 诪转拽讘诇, 砖讗诐 讻谉 诪驻谞讬 诪讛 讗讬谉 谞讜转谞讬谉 讞爪专 砖诇讗 注讬专讘讛 诇讞爪专 砖注讬专讘讛? 砖讗诐 讗讜诪专讬诐 砖讗讬谉 讻诇诇 诪拽讜诐 诇讞砖讜砖 诪讜转专 讬讛讗 转诪讬讚 诇讘谞讬 讞爪专 砖注讬专讘讛 诇讟诇讟诇 诪讞爪专诐 讙诐 讘讞爪专 讛讗讞专转 砖诇讗 注讬专讘讛!


讜讚讜讞讬诐: 讛转诐 [砖诐], 讘讞爪讬专讜转 讻讬讜谉 讚诪谞讟专讬 诪讗谞讬 [砖谞砖诪专讬诐 讻诇讬] 讛讘转讬诐 讘讞爪专, 诪讜爪讬讗讬诐 讛诐 讻诇讬诐 专讘讬诐 诇讞爪专 讜讬砖 讞砖砖 砖诪讗 讗转讬 诇讗驻讜拽讬 [讬讘讜讗 诇讛讜爪讬讗诐] 诪谉 讛讘讬转 诇讞爪专 注诇 讬讚讬 砖讬讞诇讬驻诐 讘讟注讜转 注诐 讗诇讜 砖讛讬讜 讻讘专 讘讞爪专. 讛讻讗 [讻讗谉], 讘讞讜专讘讛 讻讬讜谉 砖诇讗 诪讬谞讟专讬 诪讗谞讬 [谞砖诪专讬诐 讻诇讬] 讛讞爪专 讘讞讜专讘讛, 诇讗 讗转讬 诇讗驻讜拽讬 [讬讘讜讗 诇讛讜爪讬讗诐], 讜诇讻谉 讗驻砖专 诇讛转讬专 讗转 砖转讬讛谉 讘讞讜专讘讛.


讗讬讻讗 讚讗诪专讬 [讬砖 砖讗讜诪专讬诐] 讙专住讛 讗讞专转, 讞讬讬讗 讘专 专讘 讗诪专: 砖讛讞讜专讘讛 砖讬讬讻转 讘砖讬诪讜砖 讗祝 诇砖注讬专讘讛, 讜砖转讬讛谉 砖转讬 讛讞爪讬专讜转 诪讜转专讜转 诇讟诇讟诇 讘讞讜专讘讛. 讜讗诐 转讗诪专: 砖转讬讛谉 讗住讜专讜转, 讜转专爪讛 诇讛讜讻讬讞 讻驻讬 砖讛讜讻讞谞讜 拽讜讚诐 鈥� 诇驻讬 砖讗讬谉 谞讜转谞讬谉 讞爪专 砖诇讗 注讬专讘讛 诇讞爪专 砖注讬专讘讛, 讗驻砖专 诇讚讞讜转 讗转 讛专讗讬讛: 讛转诐 [砖诐] 讻讬讜谉 讚诪讬谞讟专讬 诪讗谞讬 [砖谞砖诪专讬诐 讻诇讬] 讛讘转讬诐 讘讞爪专, 诇讗 砖专讜 讘讛讜 专讘谞谉 [讛转讬专讜 讘讛诐 讞讻诪讬诐] 砖讬砖 诇讞砖讜砖 砖诪讗 讗转讬 诇讗驻讜拽讬 [讬讘讜讗 诇讛讜爪讬讗诐], 讗讘诇 讘讞讜专讘讛 诇讗 诪谞讟专讬 [谞砖诪专讬诐], 讜讗讬谉 诇讞砖讜砖.


讘 诪砖谞讛 讙讙 讙讚讜诇 住诪讜讱 诇拽讟谉 讜讗讬谉 讛驻讬专爪讛 砖讘讬谞讬讛诐 专讞讘讛 诪注砖专 讗诪讜转 鈥� 讛讙讚讜诇 诪讜转专 讘讛讻谞住转 讻诇讬诐 讗诇讬讜 诪讛讚讬专讛 砖转讞转讬讜 讜诇讟诇讟诇诐 讘讜, 讜讛拽讟谉 讗住讜专. 讜讻谉 讞爪专 讙讚讜诇讛 砖注讬专讘讛 诇注爪诪讛 讜谞驻专爪讛 诇拽讟谞讛 驻讞讜转 诪注砖专 讗诪讜转, 注讚 砖讻诇 讻讜转诇讛 砖诇 讛讞爪专 讛拽讟谞讛 驻专讜抓 鈥� 讛讞爪专 讛讙讚讜诇讛 诪讜转专转, 讜拽讟谞讛 讗住讜专讛. 讜讛讟注诐, 诪驻谞讬 砖讛讬讗 讻驻转讞讛 砖诇 讙讚讜诇讛, 砖讻讗砖专 诪住转讻诇讬诐 诪爪讚 讛讞爪专 讛讙讚讜诇讛 专讜讗讬诐 砖讬砖 讘讛 讗诪谞诐 驻讬专爪讛, 讗讘诇 讬砖 诪讞讬爪讜转 诪砖谞讬 爪讬讚讬 讛驻专爪讛. 讜讗讬诇讜 诪爪讚 讛讞爪专 讛拽讟谞讛, 讛专讬 讻诇 讛讻讜转诇 讻讜诇讜 驻专讜抓, 讜讗讬谉 讻诇 讞爪讬爪讛 讘讬谞讛 讜讘讬谉 讛讞爪专 讛讙讚讜诇讛.


讙 讙诪专讗 讜砖讜讗诇讬诐: 诇诪讛 诇讬 诇诪转谞讬 转专转讬 [诇砖谞讜转 砖转讬讬诐] 讻诇讜诪专, 诇讞讝讜专 注诇 讗讜转讛 讛诇讻讛 讙诐 讘讙讙 讜讙诐 讘讞爪专? 讜讛诇讜讗 诇讻讗讜专讛 讝讛讬诐 讛讚讘专讬诐!


讜诪砖讬讘讬诐: 诇砖讬讟转 专讘 讛住讜讘专 砖讗讬谉 诇讟诇讟诇 讘讙讙 讗诇讗 讗诐 讻谉 讬砖 诇讚讬专讛 砖转讞转讬讜 诪讞讬爪讜转, 砖诪讚讬谉 "讙讜讚 讗住讬拽" 讛专讬讛谉 讻讗讬诇讜 转讜讞诪讜转 讗祝 讗转 讛讙讙, 拽转谞讬 [砖谞讛] 讙讙 讚讜诪讬讗 [讘讚讜诪讛] 诇讞爪专, 砖谞诇诪讚 诪讚讬谉 讞爪专 诇讚讬谉 讙讙; 诪讛 讞爪专 诪谞讻专讗 诪讞讬爪转讗 [砖谞讬讻专转 诪讞讬爪转讛], 讗祝 讙讙 谞诪讬 诪谞讻专讗 诪讞讬爪转讗 [讙诐 讻谉 爪专讬讱 砖转讛讬讛 谞讬讻专转 诪讞讬爪转讜], 讻诇讜诪专, 砖转讛讬讬谞讛 诪讞讬爪讜转 讛讘讬转 砖讜讜转 诇砖驻转 讛讙讙.


讜诇驻讬 砖讬讟转 砖诪讜讗诇 砖诇讚讘专讬讜 讗讬谉 爪专讬讱 砖转讛讬讬谞讛 讛诪讞讬爪讜转 谞讬讻专讜转, 讬砖 诇讛讘讬谉 诇讛讬驻讱, 砖砖谞讛 讙讙 讚讜诪讬讗 [讘讚讜诪讛] 诇讞爪专; 诪讛 讞爪专, 讚拽讗 讚专住讬 诇讛 [砖讚讜专住讬诐 讗讜转讛] 专讘讬诐 讜诪砖转诪砖讬诐 讘讛, 讗祝 讙讙 谞诪讬 [讙诐 讻谉] 爪专讬讱 砖讬讛讬讛 讻讝讛 讚拽讗 讚专住讬 诇讬讛 [砖讚讜专住讬诐 讘讜] 专讘讬诐. 讜诪讟注诐 讝讛 讚专讬住转 讛专讙诇 诪讘讟诇 讗转 讛讞爪讬爪讛 讘讬谉 讛讙讙讜转.


讬转讬讘 [讬砖讘] 专讘讛 讜专' 讝讬专讗 讜专讘讛 讘专 专讘 讞谞谉, 讜讬转讬讘 [讜讬砖讘] 讗讘讬讬 讙讘讬讬讛讜 [注诪诐], 讜讬转讘讬 讜拽讗诪专讬 [讜讬砖讘讜 讜讗诪专讜]: 砖诪注 诪讬谞讛 诪诪转谞讬转讬谉 [诇诪讚 诪诪谞讛 诪诪砖谞转谞讜] 讻讬 讚讬讜专讬 讙讚讜诇讛 讘拽讟谞讛 讻诇讜诪专, 诪砖诪注讜转 讜讻讞 讛讚讬讜专 砖诇 讛讞爪专 讛讙讚讜诇讛 诪转驻砖讟 讗诇 讛拽讟谞讛, 讗讘诇 讗讬谉 讚讬讜专讬 拽讟谞讛 讘讙讚讜诇讛. 砖专讜讗讬诐 讗转 讛诪爪讜讬 讘拽讟谞讛 讻讞诇拽 诪谉 讛诪爪讜讬 讘讙讚讜诇讛, 讗讘诇 诇讗 诇讛讬驻讱.


讻讬爪讚? 讛讬讜 讙驻谞讬诐 讘讞爪专 讛讙讚讜诇讛 鈥� 讗住讜专 诇讝专讜注 讗转 讛拽讟谞讛 讘讝专注讬诐, 诪驻谞讬 讛讗讬住讜专 砖诇 讝专讬注转 讻诇讗讬诐 讘讻专诐, 讗驻讬诇讜 讘专讬讞讜拽 讗专讘注 讗诪讜转 诪谉 讛讙驻谞讬诐. 讜讗诐 讝专注 鈥� 讝专注讬谉 讗住讜专讬谉, 砖讛专讬 讛讞爪专 讛拽讟谞讛 谞讞砖讘转 讻讞诇拽 诪谉 讛讙讚讜诇讛 讜讻驻转讞 砖诇讛. 讜讛讙驻谞讬诐 砖讘讞爪专 讛讙讚讜诇讛 讗讜住专讜转 讗转 讝专注讬 讛讞爪专 讛拽讟谞讛.

